**Συμμετοχή του 1ου ΓΕΛ Βέροιας στο Particle Therapy Masterclass**

Την Πέμπτη 27 Φεβρουαρίου 2025 ομάδα 53 μαθητών/τρών και τεσσάρων εκπαιδευτικών του 1ου ΓΕΛ Βέροιας παρακολούθησαν το ολοήμερο Masterclass, Particle Therapy Masterclass 2025 (International Masterclasses), που διοργανώθηκε στο ΚΕ.Δ.Ε.Α Θεσσαλονίκης από τα κορυφαία ερευνητικά κέντρα CERN, GSI, το Αριστοτέλειο Πανεπιστήμιο Θεσσαλονίκης, το ερευνητικό κέντρο ΔΗΜΟΚΡΙΤΟΣ και το Γενικό Νοσοκομείο Παπαγεωργίου με την υποστήριξη του Veria TechLab της Δημόσιας Κεντρικής Βιβλιοθήκης της Βέροιας, και της Περιφέρειας Κεντρικής Μακεδονίας

Οι μαθητές και οι μαθήτριες πήραν μέρος σε καινοτόμες ερευνητικές μεθόδους πάνω στην τεχνική θεραπείας σοβαρών μορφών καρκινικών όγκων. Η τεχνική αυτή χρησιμοποιεί φωτόνια, πρωτόνια ή ιόντα άνθρακα σε συνδυασμό με ειδικό λογισμικό. Εργάστηκαν σε ομάδες των δύο ή τριών ατόμων, εμβαθύνοντας στη χρήση ειδικού λογισμικού και μεθόδων που εφαρμόζονται σε ερευνητικά κέντρα αιχμής, όπως το DKFZ στη Χαϊδελβέργη και το CNAO στην Ιταλία.

Στο τέλος της ημέρας, δύο ομάδες μαθητών του 1ου ΓΕΛ Βέροιας παρουσίασαν τα αποτελέσματα της πρακτικής τους άσκησης στα ελληνικά, και στην κοινή βιντεοδιάσκεψη στα αγγλικά, αποδεικνύοντας το επίπεδο κατανόησης και ερευνητικής σκέψης που ανέπτυξαν μέσα από αυτή την εμπειρία. Στην κοινή βιντεοδιάσκεψη παρουσίασαν τα αποτελέσματα της πρακτικής τους άσκησης και άλλες ομάδες συμμετεχόντων από επιστημονικά, ερευνητικά κέντρα της Ευρώπης αλλά και της Αιγύπτου, όπου παράλληλα λάμβαναν χώρα Masterclasses του προγράμματος.

Η συμμετοχή του 1ου ΓΕΛ Βέροιας στο Particle Therapy Masterclass, που έγινε με πρωτοβουλία της Βιολόγου του σχολείου κ. Μιχαηλίδου Γιαννούλας, ήταν μια εξαιρετική ευκαιρία για τους μαθητές του να έρθουν σε επαφή με καινοτόμες τεχνολογίες και επιστημονικές προσεγγίσεις, να συνεργαστούν με συνομηλίκους τους αλλά και φοιτητές και ερευνητές του ΑΠΘ, και να ανακαλύψουν πώς η σωματιδιακή φυσική μπορεί να συμβάλει στη βελτίωση της ζωής των ανθρώπων.

Η ΔΔΕ Ημαθίας χαιρετίζει και στηρίζει παρόμοιες πρωτοβουλίες εξωστρέφειας που επιτρέπουν στους μαθητές να διαπιστώσουν την εφαρμογή των όσων διδάσκονται σε έναν κόσμο συνεχώς μεταβαλλόμενο, που εκείνα είναι σε θέση να αντιληφθούν μα και να διαμορφώσουν.